Na temelju članka 4. alineje 3. Zakona o državnim potporama (Narodne novine 47/14 i 69/17) i članka 41. točke 6. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22), Gradska skupština Grada Zagreba, na . sjednici, 2024., donijela je

**PROGRAM**

**potpore male vrijednosti za sufinanciranje proizvodnje i objave programskih sadržaja  
u elektroničkim publikacijama za razdoblje 2024. – 2026.**

**1. Cilj dodjele potpore male vrijednosti**

Programom potpore male vrijednosti za sufinanciranje proizvodnje i objave programskih sadržaja u elektroničkim publikacijama za razdoblje 2024. - 2026. (dalje u tekstu: Program) utvrđuju se uvjeti, kriteriji i postupak dodjele potpore male vrijednosti za sufinanciranje proizvodnje i objave programskih sadržaja u programima nakladnika elektroničkih publikacija sa sjedištem u Gradu Zagrebu koji su od interesa za Grad Zagreb i za ostvarivanje javnosti rada Gradske skupštine Grada Zagreba.

Potpore male vrijednosti (*de minimis* potpore) nakladnicima elektroničkih publikacija koje se odobravaju i dodjeljuju na temelju Programa su potpore uređene Uredbom Komisije (EU) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore.

Cilj dodjele potpora male vrijednosti je proizvodnja i objava kvalitetnih programskih sadržaja od interesa za Grad Zagreb kojima se:

* obrađuju teme koje se odnose na rad Gradske skupštine Grada Zagreba, gradskih upravnih tijela Grada Zagreba i pravnih osoba koje obavljaju javnu službu te potiče rasprava o njihovim odlukama koje izravno utječu na kvalitetu života građana;
* obrađuju teme kulturnog i umjetničkog stvaralaštva, kulturne raznolikosti, razvoja sporta, teme odgoja i obrazovanja, razvoja znanosti, teme o zdravstvenoj i socijalnoj zaštiti građana i zaštiti okoliša;
* potiče dijalog, društvena jednakost i tolerancija;
* obrađuju teme relevantne za različite društvene skupine u svrhu stvaranja inkluzivnog okruženja (nezaposlene osobe, ekonomski deprivirane osobe, osobe s invaliditetom, osobe starije životne dobi, branitelji, mladi, pripadnici etničkih manjina, rodnih i drugih identiteta);
* obrađuju i ostale teme koje pridonose pravu građana Grada Zagreba na javno informiranje;
* povećava pluralizam tema;
* jačaju profesionalni kapaciteti novinara, poboljšavaju uvjeti rada i razvoj organizacijskih kapaciteta u lokanim medijima.

Pod programskim sadržajem u smislu Programa podrazumijevaju se objave od interesa za Grad Zagreb koje promiču jedan ili više ciljeva Programa.

Pod programskim sadržajem u smislu Programa ne podrazumijeva se elektronička publikacija (portal) u cijelosti.

**2. Davatelj potpore male vrijednosti**

Grad Zagreb, Trg Stjepana Radića 1, 10000 Zagreb

**3. Pravna osnova**

Zakon o državnim potporama (Narodne novine 47/14 i 69/17)

Zakon o elektroničkim medijima (Narodne novine 111/21 i 114/22)

Uredba Komisije (EU) br. 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore

**4. Naziv potpore male vrijednosti**

Potpora male vrijednosti za sufinanciranje proizvodnje i objave programskih sadržaja u elektroničkim publikacijama za razdoblje 2024. - 2026.

**5. Korisnici**

Pravo na dodjelu potpore male vrijednosti po Programu mogu ostvariti nakladnici elektroničkih publikacija (portali):

- koji su upisani u Upisnik pružatelja elektroničkih publikacija koje vodi Vijeće za elektroničke medije;

- koji imaju registrirano sjedište u Gradu Zagrebu;

- koji objavljuju programske sadržaje od interesa za Grad Zagreb, u skladu s ciljevima navedenima u točki 1. Programa;

- koji nisu elektroničke inačice tiskanih, televizijskih, radijskih i drugih medija.

Pravo na dodjelu potpore male vrijednosti po Programu ne mogu ostvariti nakladnici elektroničkih publikacija:

- koji su za iste programske sadržaje ostvarili potporu za sufinanciranje iz sredstava Fonda za poticanje pluralizma i raznovrsnosti elektroničkih medija, državnog proračuna, proračuna Europske unije ili proračuna Grada Zagreba;

- koji su u likvidaciji, u stečajnom ili predstečajnom postupku;

- koji imaju nepodmirenih obveza prema Gradu Zagrebu;

- koji imaju nepodmirenih obveza prema zaposlenicima;

- kojima je Vijeće za elektroničke medije izreklo opomenu unatrag 24 mjeseca od objave javnog poziva ili koji su u istom razdoblju prekršajno kažnjeni na temelju pravomoćne sudske odluke zbog kršenja odredaba Zakona o elektroničkim medijima;

- kojima (nakladniku ili osobi ovlaštenoj po zakonu za zastupanje) je izrečena pravomoćna osuđujuća presuda za jedno ili više kaznenih djela: javno poticanje na nasilje i mržnju, primanje mita u gospodarskom poslovanju, davanje mita u gospodarskom poslovanju, zlouporabu položaja i ovlasti, primanje mita, davanje mita, prijevaru, računalnu prijevaru, prijevaru u gospodarskom poslovanju, pranje novca i subvencijsku prijevaru.

Pravo na dodjelu potpore male vrijednosti nemaju poduzetnici (nakladnici) koji djeluju u sektorima iz članka 1. stavka 1. Uredbe. Ako poduzetnik (nakladnik) djeluje i u jednom od sektora iz stavka 1. točke (a), (b), (c) ili (d) Uredbe i u jednom ili više sektora obuhvaćenih područjem primjene Uredbe ili obavlja druge djelatnosti obuhvaćene područjem primjene Uredbe, Program primjenjuje se na potpore dodijeljene u vezi s tim drugim sektorima odnosno djelatnostima, uz uvjet da djelatnosti u sektorima isključenima iz područja primjene Uredbe ne ostvaruju korist od ove potpore.

Pravo na dodjelu potpore male vrijednosti može se ostvariti samo za programske sadržaje koji su nenaplatno dostupni svim čitateljima.

**6. Trajanje Programa**

Program primjenjuje se osmi dan od dana objave u Službenom glasniku Grada Zagreba do 31. prosinca 2026.

**7. Iznos potpore male vrijednosti i kumulacija potpora**

Za cjelokupno razdoblje trajanja Programa od 2024. do 2026. planira se iznos do 242.400,00 eura.

Sredstva za 2024. planirana su u Proračunu Grada Zagreba za 2024. i projekcijama za 2025. i 2026., u Razdjelu 024. Gradski ured za kulturu i civilno društvo u iznosu od 80.000,00 eura za 2024., u iznosu od 81.200,00 eura za 2025. i u iznosu 81.200,00 eura za 2026. godinu, Aktivnost A112403 - Potpore male vrijednosti za subvencioniranje sadržaja u elektroničkim publikacijama, na poziciji 29-3522 Subvencije trgovačkim društvima i zadrugama izvan javnog sektora.

Sukladno članku 3. stavku 2. Uredbe ukupan iznos potpore male vrijednosti koja se po državi članici dodjeljuje jednom nakladniku ne smije premašiti 300.000,00 eura tijekom bilo kojeg trogodišnjeg razdoblja. Pri tome se uzimaju u obzir sve potpore male vrijednosti bez obzira na njihov oblik ili na cilj koji se namjerava postići te neovisno o tome financira li se potpora koju dodjeljuje država članica u cijelosti ili djelomično iz sredstava koja potječu iz Europske unije.

Za izračun iznosa potpore svi iznosi koji se primjenjuju su bruto iznosi, tj. iznosi prije odbitka poreza i drugih naknada.

Potpore koje se isplaćuju u više obroka diskontiraju se na vrijednost potpore u trenutku njezine dodjele. Kamatna stopa koja se primjenjuje pri diskontiranju je diskontna kamatna stopa koja se primjenjuje u trenutku dodjele.

Potpore male vrijednosti koje se dodjeljuju na temelju Programa mogu se pribrajati potporama male vrijednosti dodijeljenima u skladu s Uredbom Komisije (EU) 2023/2832 i uredbama Komisije (EU) br. 1408/2013 i (EU) br. 717/2014 do odgovarajuće gornje granice iz stavka 3. ove točke.

Potpore male vrijednosti koje se dodjeljuju u skladu s Uredbom ne pribrajaju se državnim potporama u vezi s istim prihvatljivim troškovima niti s državnim potporama za istu mjeru rizičnog financiranja ako bi se takvim pribrajanjem premašio najviši relevantni intenzitet potpore ili iznos potpore koji je za konkretan slučaj utvrđen uredbom o skupnom izuzeću ili odlukom Komisije. Potpore male vrijednosti koje nisu dodijeljene za određene prihvatljive troškove ili se ne mogu pripisati takvim troškovima mogu se pribrajati drugim državnim potporama dodijeljenima na temelju uredbe o skupnom izuzeću ili odluke Komisije.

Jednim nakladnikom u svrhu poštivanja propisane gornje granice za dodjelu potpore male vrijednosti smatraju se sve pravne osobe koje su barem u jednom od odnosa navedenim u članku 2. stavku 2. Uredbe.

Također, u vezi s poštivanjem propisane gornje granice za dodjelu potpore male vrijednosti uzimaju se u obzir i odredbe o statusnim podjelama poduzetnika (spajanje, preuzimanje, podjela) iz članka 3. stavaka 8. i 9. Uredbe.

Potpora male vrijednosti smatra se dodijeljenom u trenutku kada poduzetnik stekne zakonsko pravo na primanje potpore neovisno o datumu njezine isplate.

**8. Provedba Programa**

Radi provedbe Programa za svaku proračunsku godinu objavit će se barem jedan javni poziv, a Grad Zagreb će ocijeniti svaku zaprimljenu prijavu te ako prijava zadovoljava uvjete iz Programa, donijet će odluku o dodjeli potpora male vrijednosti.

Grad Zagreb će radi transparentnosti osigurati dostupnost cjelovitog teksta Programa za cijelo vrijeme njegova trajanja, na internetskim stranicama Grada Zagreba (www.zagreb.hr).

Grad Zagreb će bez odgode dostavljati podatke o dodijeljenim državnim potporama Ministarstvu financija putem internetske aplikacije Registra državnih potpora i potpora male vrijednosti, kako to propisuje članak 5. Pravilnika o dostavi prijedloga državnih potpora, podataka o državnim potporama i potporama male vrijednosti te registru državnih potpora i potpora male vrijednosti (Narodne novine 125/17).

Grad Zagreb će voditi evidenciju o dodijeljenim potporama male vrijednosti po pojedinim korisnicima i čuvati podatke o dodijeljenim potporama male vrijednosti deset godina od dana dodjele posljednje potpore na temelju Programa.

**9. Javni poziv**

Gradonačelnik Grada Zagreba raspisuje za svaku proračunsku godinu barem jedan javni poziv za dodjelu potpora male vrijednosti za sufinanciranje proizvodnje i objave programskih sadržaja u elektroničkim publikacijama koji se objavljuje na internetskoj stranici Grada Zagreba.

U javnom pozivu naznačuje se predmet javnog poziva, vrsta i visina potpore male vrijednosti, sadržaj prijave, način, rok i mjesto podnošenja prijave, obavijest o tome koje se prijave neće razmatrati, obavijest o odabiru i načinu procjene programskog sadržaja, obavijest o objavi zaključka o odabiru korisnika potpore male vrijednosti, obavijest o potpisivanju ugovora o dodjeli potpore male vrijednosti te po potrebi i druge informacije.

Javnim pozivom pravo na dodjelu potpore male vrijednosti temeljem Programa mogu ostvariti nakladnici koji kumulativno ispunjavaju uvjete iz točke 5. stavak 1. Programa.

Pod programskim sadržajem u smislu Programa podrazumijevaju se objave koje se prijavljuju na javni poziv, a koje su od interesa za Grad Zagreb i promiču jedan ili više ciljeva Programa.

Nakladnik može na javni poziv prijaviti jedan ili više programskih sadržaja.

Pravo na dodjelu potpore male vrijednosti neće moći ostvariti nakladnici sukladno odredbama točke 5. stavcima 2. i 3. Programa te nakladnici koji bi dodjelom potpore premašili propisanu gornju granicu za dodjelu potpore male vrijednosti sukladno odredbama točke 7. stavaka 3. i 6. Programa.

Prijava za dodjelu potpora male vrijednosti podnosi se Povjerenstvu za dodjelu potpora male vrijednosti za sufinanciranje proizvodnje i objave programskih sadržaja u elektroničkim publikacijama (u daljnjem tekstu: Povjerenstvo), putem Gradskog ureda za kulturu i civilno društvo na obrascu - Prijava za dodjelu potpore male vrijednosti, koji je sastavni dio Programa (Prilog 2., Obrazac 1.).

Svaka tematska cjelina i/ili pojedinačna objava zasebno se obrazlaže i opisuje (Prilog 3., Obrazac 2.2.) te se za svaku pojedinačno podnosi Financijski plan (Prilog 4., Obrazac 3.) dok se prijava na javni poziv podnosi isključivo jedna (Prilog 2., Obrazac 1.)

Prijava i svi obrasci koji se predaju uz prijavu na javni poziv moraju biti jasni i razumljivi i sastavljeni na hrvatskom jeziku i latiničnom pismu.

**10. Kriteriji za dodjelu potpore male vrijednosti**

Kriteriji za dodjelu potpore male vrijednosti određeni su Listom kriterija za procjenu programskih sadržaja koja je sastavni dio Programa (Prilog 1.).

Najveći mogući broj bodova nakon provedenog procjenjivanja na temelju Liste kriterija za procjenu programskih sadržaja je 100.

Minimalan broj bodova koji je potrebno ostvariti da bi prijavljeni programski sadržaj mogao biti razmatran za dodjelu potpore male vrijednosti jest 51. Ako neki od prijavljenih programskih sadržaja ne prijeđe navedeni prag, to ne utječe na rangiranje preostalog dijela prijave.

Programski sadržaji rangiraju se prema ostvarenim bodovima sukladno Listi kriterija za procjenu programskih sadržaja. Sredstva se raspoređuju na temelju rang-liste, a dodjeljuju se do visine sredstava osiguranih u proračunu Grada Zagreba za aktualnu godinu.

**11. Odabir korisnika**

Postupak odabira korisnika potpora male vrijednosti provest će Povjerenstvo.

Povjerenstvo ima predsjednika/predsjednicu i četiri člana/članice koje imenuje gradonačelnik Grada Zagreba, a odabiru se među osobama čiji je profesionalni rad ili iskustvo vezano za područje medijske kulture i umjetnosti, masovnih medija, odnosa s javnošću, komunikologije i civilno-društveno polje.

Članovi Povjerenstva ne mogu biti osobe koje su u upravljačkoj ili vlasničkoj strukturi nakladnika elektroničkih publikacija ni pravne osobe koje imaju udio u njihovoj vlasničkoj strukturi.

Zadaće Povjerenstva su:

- razmatranje prijava, procjena i odabir programskih sadržaja;

- predlaganje Liste programskih sadržaja za dodjelu potpore male vrijednosti (koja obvezno sadrži naziv nakladnika, naziv programskog sadržaja, broj ukupno ostvarenih bodova i iznos potpore male vrijednosti).

Gradski ured za kulturu i civilno društvo obavlja administrativnu provjeru zaprimljenih prijava s pripadajućom dokumentacijom te Povjerenstvu dostavlja prijave koje se uzimaju u razmatranje.

Gradonačelnik Grada Zagreba, na prijedlog Povjerenstva, donosi zaključak o odabiru korisnika potpore male vrijednosti te odobrava iznose potpora.

Neće biti uzeta u razmatranje prijava na javni poziv koja:

- ne zadovoljava uvjete za prijavu na javni poziv iz Programa;

- ne sadrži svu potrebnu dokumentaciju koja je u javnom pozivu navedena kao obvezna;

- nije dostavljena na način koji je određen Programom;

- nije podnesena u roku koji je naveden u Programu.

Rezultati javnog poziva bit će objavljeni na internetskoj stranici Grada Zagreba (www.zagreb.hr) u roku od (8) osam dana od donošenja zaključka o odabiru.

**12. Pravo prigovora**

Nakladnik koji je sudjelovao u javnom pozivu za dodjelu potpore male vrijednosti može podnijeti prigovor na zaključak o odabiru korisnika potpore male vrijednosti.

Prigovor se podnosi gradonačelniku Grada Zagreba putem Gradskog ureda za kulturu i civilno društvo u roku od osam (8) dana od dana objave zaključka o odabiru korisnika potpore male vrijednosti.

O prigovoru odlučuje gradonačelnik Grada Zagreba.

**13. Potpisivanje ugovora**

Nakladnici kojima se odobri potpora male vrijednosti sklopit će s Gradom Zagrebom ugovor o dodjeli potpore male vrijednosti kojim će se regulirati međusobna prava i obveze korisnika potpore male vrijednosti i Grada Zagreba (dinamika, visina, rok i način isplate potpore male vrijednosti, rok za proizvodnju i objavu programskog sadržaja, način i dinamika izvješćivanja o provođenju proizvodnje i objave programskog sadržaja, obveza vraćanja neutrošenih sredstava, obveze nakladnika u slučaju nenamjenskog trošenja sredstava potpore i drugo).

**14.** Program stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb, 2024.

Predsjednik

Gradske skupštine

**Joško Klisović**

**Prilog 1. LISTA KRITERIJA ZA PROCJENU PROGRAMSKIH SADRŽAJA**

**LISTA KRITERIJA ZA PROCJENU PROGRAMSKIH SADRŽAJA**

| **Evaluacijski kriterij** | **Broj bodova** |
| --- | --- |
| Usklađenost programskog sadržaja s ciljevima Programa (točka 1.) | 0-20 |
| Kvaliteta i profiliranost programskog sadržaja | 0-20 |
| Reference nakladnika u proizvodnji sličnih sadržaja, mreža vanjskih suradnika (domaćih i stranih autora, prevoditelja, stručnjaka, novinara) | 0-10 |
| Reference redakcijskog i uredničkog tima, dosadašnji rad i iskustvo u provođenju programa | 0-10 |
| Sadržajna inovativnost i aktualnost, pluralizam tema i inkluzivnost | 0-10 |
| Uravnoteženost financijskog plana, ekonomičnost i održivost programa | 0-10 |
| Digitalna prilagođenost i pristupačnost programa osobama s invaliditetom | 0-5 |
| Zastupljenost relevantnih autorskih tekstova kreiranih za elektroničku publikaciju | 0-10 |
| Redovitost ažuriranja programskih sadržaja | 0-5 |
| **UKUPNO** | **0 - 100** |

**Prilog 2.**

**Obrazac 1. - PRIJAVA ZA DODJELU POTPORE MALE VRIJEDNOSTI**

|  |  |
| --- | --- |
| **PRIJAVITELJ PROGRAMSKOG SADRŽAJA** | *(upisati puni naziv prijavitelja, nakladnika, pružatelja elektroničkih publikacija)* |
| Naziv elektroničke publikacije | *(upisati puni naziv portala)* |
| Prijavljujem se za potporuprogramskom sadržaju | 1. *(naziv programskog sadržaja)* |
| 2. *(naziv programskog sadržaja)* |
| 3. *(naziv programskog sadržaja)* |
| 4. *(naziv programskog sadržaja)* |
| 5. *(naziv programskog sadržaja)* |

|  |  |  |
| --- | --- | --- |
| Mjesto i datum |  | Potpis odgovorne osobe |
|  | M.P. |  |

NAPOMENA: Ako se prijavljuje potpora za više programskih sadržaja od broja predviđenih obrascem, moguće je ispuniti više obrazaca.

**Prilog 3.**

**Obrazac 2.1. - OSNOVNI PODACI O PRIJAVITELJU PROGRAMSKOG SADRŽAJA**

|  |  |
| --- | --- |
| **2.1. OSNOVNI PODACI O PRIJAVITELJU** | |
| Puni naziv |  |
| Organizacijski oblik |  |
| OIB (osobni identifikacijski broj) |  |
| MBS (matični broj subjekta) |  |
| Adresa (ulica, broj, mjesto, poštanski broj) |  |
| Broj telefona |  |
| Broj mobilnog telefona |  |
| Adresa e-pošte |  |
| Broj žiro-računa (IBAN) |  |
| Naziv banke kod koje je žiro-račun otvoren |  |
| Ime i prezime i funkcija odgovorne osobe podnositelja |  |
| Ime i prezime i funkcija osobe za kontakt podnositelja |  |
| Kratak opis elektroničkog medija/portala (programska osnova, opis sadržaja, uređivačka koncepcija, teme i rubrike) | |
| Reference nakladnika u proizvodnji sličnih sadržaja, mreža vanjskih suradnika (domaćih i stranih autora, prevoditelja, stručnjaka i novinara) | |

|  |  |  |
| --- | --- | --- |
| Mjesto i datum |  | Potpis odgovorne osobe |

**Obrazac 2.2. PODACI O PROGRAMSKOM SADRŽAJU**

Podaci o programskom sadržaju

|  |  |  |
| --- | --- | --- |
| Naziv programskog sadržaja | |  |
| Autori programskog sadržaja/redakcijski i urednički tim (ime, prezime, funkcija, kontakt mail adresa i broj telefona) | |  |
| Ključne reference i dosadašnje iskustvo redakcijskog i uredničkog tima u proizvodnji istih/sličnih programskih sadržaja | | |
|  | | |
| Detaljan opis programskog sadržaja (profiliranost, sadržajna inovativnost i aktualnost, inkluzivost, zastupljenost relevantnih autorskih tekstova kreiranih za taj programski sadržaj, način obrade tema, dinamika proizvodnje programskog sadržaja, učestalost objavljivanja) | | |
|  | | |
| Digitalna prilagođenost i pristupačnost programskog sadržaja osobama s invaliditetom (opisati) | |  |
| Usklađenost programskog sadržaja s ciljevima iz točke 1. Programa (kratak opis) | | |
|  | |
| Na koji način vaš program povećava pluralizam tema, obrađuje teme relevantne za različite društvene skupine u svrhu stvaranja inkluzivnog okruženja, promiče društvenu jednakost i toleranciju (opisati) | |
|  | |
| Broj objava za realizaciju programskog sadržaja |  |
| Ukupan broj osoba koje rade na proizvodnji i emitiranju programskog sadržaja |  |
| Ukupan broj osoba koje se planira zaposliti na proizvodnji i emitiranju programskog sadržaja |  |

\* Popunjavati odvojeno za svaki programski sadržaj

Potpis odgovorne osobe

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mjesto i datum

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prilog 4.**

**Obrazac 3- FINANCIJSKI PLAN PROIZVODNJE I OBJAVE PROGRAMSKOG SADRŽAJA**

**Naziv programskog sadržaja**

|  |
| --- |
|  |

|  |  |  |  |  |
| --- | --- | --- | --- | --- |
| **Vrsta troška** | **Iznos u eurima** | | | |
| **1. IZDACI ZA PLAĆE I NAKNADE – troškovi rada svih koji rade u realizaciji programskog sadržaja** | Mjesečni iznos bruto plaće/mjesečni iznos bruto honorara | Mjesečni iznos bruto plaće/mjesečni iznos bruto honorara koji se traži od Grada Zagreba | Broj mjeseci | Ukupan iznos koji se traži od Grada Zagreba (udio u plaćama ili honorarima za programski sadržaj) |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
| ***Ukupno:*** | **0,00** | **0,00** |  | **0,00** |

|  |  |  |  |
| --- | --- | --- | --- |
| **2. OSTALI TROŠKOVA U VEZI S PROGRAMSKIM SADRŽAJEM** | Ukupan iznos troška | Obrazloženje troškova (opisati stavku: navesti količinu te povezanost stavke s proizvodnjom i objavljivanjem programskog sadržaja) | Ukupan iznos koji se traži od Grada Zagreba |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| ***Ukupno:*** |  |  |  |

|  |  |  |  |  |
| --- | --- | --- | --- | --- |
| **3. MATERIJALNI TROŠKOVI (ADMINISTRATIVNI, FINANCIJSKI, RAČUNOVODSTVENI, REŽIJSKI I OSTALI MATERIJALNI RASHODI) NASTALI NEPOSREDNO KAO REZULTAT IZRADE PROGRAMSKOG SADRŽAJA KOJI NE SMIJU PRELAZITI 20%** | Ukupan iznos troška | Obrazloženje troškova (opisati stavku: navesti količinu i jediničnu cijenu,  te povezanost stavke s proizvodnjom i objavljivanjem programskog sadržaja) | | Ukupan iznos koji se traži od Grada Zagreba |
|  |  |  | |  |
|  |  |  | |  |
|  |  |  | |  |
|  |  |  | |  |
|  |  |  | |  |
|  |  |  | |  |
|  |  |  | |  |
| ***Ukupno:*** |  |  | |  |
| UKUPNA VRIJEDNOST SVIH TROŠKOVA (BEZ PDV-a) | | |  | |

|  |  |
| --- | --- |
| Iznos zatraženih sredstava potpore od Grada Zagreba | EUR |
| Postotak zatraženih sredstava potpore od Grada Zagreba | % |

|  |  |  |
| --- | --- | --- |
| **OSTALI IZVORI FINANCIRANJA (specificirati)** | **Izvor** | **Iznos** |
| I. Vlastiti izvori |  |  |
| II. Ostala tijela javne vlasti |  |  |
| III. Drugo (navedite) |  |  |
| **SVEUKUPNO** |  |  |

U \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_ 2024.

Ime i prezime te potpis odgovorne osobe podnositelja prijave

|  |  |  |
| --- | --- | --- |
|  |  |  |

NAPOMENA: Popunjava se odvojeno za svaki programski sadržaj.